BAFS ไตรมาส 3 ขาดทุนเพิ่มขึ้น 11% เซ่นนทท.ต่างชาติซบเซาหลัง “โควิด” ระบาดหนัก
BAFS กำไรไตรมาส 3/64 ขาดทุนเพิ่มขึ้น 11% อยู่ที่ 199.13 ลบ. จากปีก่อนขาดทุนอยู่ที่ 179.61 ลบ. เหตุนักท่องเที่ยวต่างประเทศซบเซา เซ่นพิษโควิด-19 ระบาดหนัก ส่วนงวด 9 เดือน ขาดทุนอยู่ที่ 563.11 ลบ. เพิ่มขึ้น 122.47% จากปีก่อนขาดทุนอยู่ที่ 253.12 ลบ. 
BAFS ไตรมาส 3/64 ขาดทุนเพิ่มขึ้น 11% มาที่ 199.13 ลบ. เหตุนทท.ต่างชาติซบเซา เซ่นพิษโควิดระบาดหนัก ส่วนงวด 9 เดือน ขาดทุนอยู่ที่ 563.11 ลบ.
12 พ.ย. 2564

บริษัท บริการเชื้อเพลิงการบินกรุงเทพ จำกัด (มหาชน) หรือ BAFS รายงานผลการดำเนินงานไตรมาส 3/2564 สิ้นสุดวันที่ 30 ก.ย.2564 ดังนี้

โดยผลการดำเนินงานงวดไตรมาสดังกล่าวบริษัทฯ มีผลขาดทุนสุทธิ 199,130 ล้านบาท เมื่อเทียบกับขาดทุนสุทธิ 179,606 ล้านบาท จากช่วงเดียวกันของปีก่อน ซึ่งบริษัทขาดทุนเพิ่มขึ้น 10.87% เนื่องจากในไตรมาส 3/2564 ประเทศไทยเผชิญกับการแพร่ระบาดระลอกใหม่ของโควิด-19 และภาครัฐได้ออกมาตรการควบคุมการแพร่ระบาดอย่างเข้มงวด ส่งผลกระทบต่อกิจกรรมทางเศรษฐกิจ การเดินทางระหว่างประเทศ และจำนวนนักท่องเที่ยวต่างประเทศที่เดินทางเข้าประเทศลดลง
รวมทั้งปริมาณน้ำมันอากาศยานที่กลุ่มบริษัทให้บริการ ณ ท่าอากาศยานสุวรรณภูมิ และท่าอากาศยานดอนเมือง มีอัตราเติบโตลดลงร้อยละ 6.1 โดยมีปริมาณ 338 ล้านลิตร จำนวนเที่ยวบินที่บริษัทให้บริการเติมน้ำมันมีอัตราการเติบโตลดลงร้อยละ 54.0 หรือมีจำนวนรวม 12,209 เที่ยวบิน
อีกทั้ง ในไตรมาส 3/2564 และช่วง 9 เดือนของปี 2564 กลุ่มบริษัทมีค่าใช้จ่ายในการบริหารจำนวน 137.7 ล้านบาท และ 429.1 ล้านบาทตามลำดับ โดยเพิ่มขึ้นร้อยละ 12.2 จากช่วงเดียวกันของปีก่อนและร้อยละ 4.3 จากช่วงเดียวกันของปีก่อน ซึ่งส่วนใหญ่เป็นผลของการเพิ่มขึ้นของค่าที่ปรึกษาของบริษัทย่อยเป็นสำคัญ
ทั้งนี้ ต้นทุนทางการเงินของกลุ่มบริษัทเพิ่มขึ้นอีกร้อยละ 44.8 จากช่วงเดียวกันของปีก่อน โดยเป็นการกู้ยืมจากสถาบันทางการเงินและหนี้ตามสัญญาเช่าทั้งระยะสั้นและระยะยาวเพิ่มขึ้นสุทธิรวม 3,875.3 ล้านบาทจากยอดหนี้ของช่วง 9 เดือนของปี 2563
นอกจากนี้ รายได้ค่าบริการลดลงร้อยละ 11.7 จากช่วงเดียวกันของปีก่อน เนื่องจากปริมาณน้ำมันอากาศยานและปริมาณน้ำมันรวมทุกผลิตภัณฑ์ที่กลุ่มบริษัทให้บริการปรับลดลง และในช่วง 9 เดือนของปี 2564 กลุ่มบริษัทมีรายได้ค่าบริการจำนวน 594.1 ล้านบาทลดลงร้อยละ 31.9 จากช่วงเดียวกันของปีก่อน เนื่องจากการแพร่ระบาดของ COVID-19 ที่ส่งผลต่อปริมาณน้ำมันที่กลุ่มบริษัทให้บริการปรับลดลง